HR Službeni list Europske unije C 71/31

Objava zahtjeva za odobrenje manje izmjene u skladu s člankom 53. stavkom 2. drugim podstavkom Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2018/C 71/07)

Europska komisija odobrila je ovu manju izmjenu u skladu s člankom 6. stavkom 2. trećim podstavkom Delegirane uredbe Komisije (EU) br. 664/2014 (1).

ZAHTJEV ZA ODOBRENJE MANJE IZMJENE

Zahtjev za odobrenje manje izmjene u skladu s člankom 53. stavkom 2. drugim podstavkom Uredbe (EU) br. 1151/2012 Europskog parlamenta i Vijeća (2)

„KIWI LATINA”

EU br.: PGI-IT-0295-AM01 – 24.10.2017.

ZOI ( ) ZOZP ( X ) ZTS ( )

1. Skupina koja podnosi zahtjev i legitimni interes

Consorzio di Tutela Kiwi di Latina I.G.P. [Udruženje za zaštitu ZOZP-a „Kiwi di Latina”] Adresa: Via Carducci 7 04100 Latina LT ITALIJA Adresa e-pošte: consorziokiwi@pec.it

Ovo udruženje za zaštitu ima pravo podnijeti zahtjev za izmjenu u skladu s člankom 13. stavkom 1. Uredbe Ministarstva za poljoprivrednu, prehrambenu i šumarsku politiku br. 12511 od 14. listopada 2013.

2. Država članica ili treća zemlja

Italija

3. Rubrika specifikacije proizvoda na koju se primjenjuje izmjena

— ☒ Opis proizvoda — ☒ Dokaz podrijetla — ☒ Metoda proizvodnje — ☒ Poveznica — ☐ Označivanje — ☒ Ostalo (izmjene i ispravci rasporeda, nadzorno tijelo, ažuriranje upućivanja na zakonodavstvo)

4. Vrsta izmjene/izmjena

— ☐ Izmjena specifikacije proizvoda registriranog ZOI-a ili ZOZP-a koja se može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012 i ne zahtijeva izmjenu objavljenog jedinstvenog dokumenta — ☒ Izmjena specifikacije proizvoda registriranog ZOI-a ili ZOZP-a koja se može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012, a koja zahtijeva izmjenu objavljenog jedinstvenog dokumenta — ☐ Izmjena specifikacije proizvoda registriranog ZOI-a ili ZOZP-a koja se može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012, za koju nije objavljen jedinstveni dokument (ili istovrijedan dokument) — ☐ Izmjena specifikacije proizvoda registriranog ZTS-a koja se može smatrati manjom izmjenom u skladu s člankom 53. stavkom 2. četvrtim podstavkom Uredbe (EU) br. 1151/2012

5. Izmjena/izmjene

Dokaz podrijetla (članak 4. specifikacije proizvoda)

1. Sljedeća rečenica: „Veće ukupno sunčevo zračenje i izostanak ili rijetka pojava ranog mraza omogućuju da se berba odgodi do srednjih deset dana studenoga te da udio šećera u plodovima dosegne najmanje 6,5–7 stupnjeva brixa.” izmijenjena je kako slijedi: „Veće ukupno sunčevo zračenje i izostanak ili rijetka pojava ranog mraza omogućuju da se berba odgodi do srednjih deset dana studenoga ili čak i kasnije te da udio šećera u plodovima u trenutku berbe dosegne najmanje 6,2 stupnjeva brixa.” U članku 2. specifikacije proizvoda već je navedeno da plodovi u trenutku berbe moraju dosegnuti stupanj zrelosti od najmanje 6,2 stupnjeva brixa. Ova predložena izmjena sastoji se od prilagodbe članka 4. kako bi se naveo isti udio šećera kao i u članku 2. specifikacije proizvoda i u točki 4.2. sažetka (objavljeno u SL C 262, 31.10.2003., str. 7.). Kako bi specifikacija proizvoda bila jasnija gospodarskim subjektima i nadzornom tijelu, smatra se da bi se u cijelom dokumentu trebalo upućivati na isti udio šećera. To se stoga može smatrati manjom izmjenom u skladu s člankom 53. stavkom 2. točkama (a)–(e) Uredbe (EU) br. 1151/2012.

2. Sljedeći odlomak: „Povezanost s okolišem potvrđuje se sljedećim zahtjevima za uzgajivače i subjekte koji obavljaju pakiranje: — registracija kao uzgajivač kivija sa ZOZP-om ‚Kiwi Latina’, — registracija svih zemljišta koja se koriste za uzgoj kivija sa ZOZP-om ‚Kiwi Latina’, — vođenje registra proizvodnje i pakiranja.” preformuliran je kako slijedi: „Cijeli proces proizvodnje mora se nadzirati, a ulazni i izlazni elementi moraju se evidentirati u svakoj fazi. Tim procesom, u kojem nadzorno tijelo vodi registar katastarskih čestica na kojima se uzgaja proizvod te registre uzgajivača i subjekata koji obavljaju pakiranje, uz redovno obavješćivanje nadzornog tijela o uzgojenim količinama, jamči se sljedivost proizvoda. Svi registrirani gospodarski subjekti (pravni subjekti i pojedinci) podliježu provjerama nadzornog tijela u skladu sa specifikacijom proizvoda i odgovarajućim planom inspekcijskog nadzora.” Ovom se izmjenom dopunjuju odredbe koje su se već nalazile u specifikaciji proizvoda te se točnije utvrđuju subjekti u proizvodnom lancu koji podliježu inspekcijskom nazoru i određuju procesi kojima se osigurava sljedivost. To se stoga može smatrati manjom izmjenom u skladu s člankom 53. stavkom 2. točkama (a)–(e) Uredbe (EU) br. 1151/2012.

Metoda proizvodnje (članak 5. specifikacije proizvoda)

1. Dodana je sljedeća rečenica: „Za nove nasade smiju se upotrebljavati samo biljke certificirane u skladu s primjenjivim zakonodavstvom.” Navođenjem da se za nove nasade mora upotrebljavati bilje certificirano u skladu s primjenjivim zakonodavstvom smanjit će se opasnost od širenja virusa, bakterija, gljivica itd. te osigurati da se novi nasadi sade u najboljim uvjetima. To se stoga može smatrati manjom izmjenom u skladu s člankom 53. stavkom 2. točkama (a)–(e) Uredbe (EU) br. 1151/2012.

2. Sljedeći odlomak: „Upotrebljavaju se dva sustava uzgoja biljaka: — pergola, sa razmakom sadnje 4–5 m × 4–5 m, — struktura s T-elementima, sa razmakom sadnje 5 m × 3–5 m.” izmijenjen je kako slijedi: „Upotrebljavaju se dva sustava uzgoja biljaka: — pergola, — struktura s T-elementima. Broj biljaka po hektaru ne smije biti manji od 400.” Uklonjeni su razmaci sadnje navedeni za sustave pergole i strukture s T-elementima, a umjesto toga dodan je najmanji broj biljaka po hektaru, koji odgovara najmanjoj gustoći koja je trenutačno utvrđena u specifikaciji proizvoda (5 × 5). Upućivanja na razmake sadnje uklonjena su jer postaje sve uobičajenija upotreba manjih razmaka između redova i između biljaka, čime se dobiva gustoća do 1 600 biljaka po hektaru. Zahvaljujući novim tehnikama uzgoja u kojima se plodonosne grane loze održavaju mnogo kraćima nego prije, povećanje broja biljaka po hektaru ni na koji način ne narušava organoleptička svojstva ploda. To se stoga može smatrati manjom izmjenom u skladu s člankom 53. stavkom 2. točkama (a)–(e) Uredbe (EU) br. 1151/2012.

3. Sljedeća rečenica: „Ovisno o vrsti tla, prostor između redova kultivira se tako da se uklanja korov uz redove ili se prekriva travom, koja se mora redovno kositi.” izmijenjena je kako slijedi: „Tlo se obrađuje i/ili plijevi ili se prekriva travom, koja se mora redovno kositi.” Preformulacijom ovog odlomka uzgajivačima se daje sloboda da upravljaju zemljištem kako smatraju primjerenim. Pojam „obrađuje se” bliži je tehnikama uzgoja koje se upotrebljavaju i kod primjene prekrivanja travom i kod primjene drugih tehnika upravljanja tlom. To se stoga može smatrati manjom izmjenom u skladu s člankom 53. stavkom 2. točkama (a)–(e) Uredbe (EU) br. 1151/2012.

4. Sljedeća rečenica: „Prirodna opskrba vodom dopunjuje se navodnjavanjem (raspršivanjem ili orošavanjem) ispod lišća.” izmijenjena je kako slijedi: „Prirodna opskrba vodom dopunjuje se navodnjavanjem, čime se osigurava da kultura dobije dovoljno vode.”

5. Izbrisana je sljedeća rečenica: „Količina vode za navodnjavanje kreće se od 6 000 m3 do 8 000 m3 po hektaru godišnje.” Odlučeno je da se uklone upućivanja na tehnike navodnjavanja i količine iz točki 7. i 8., a umjesto toga navedeno je da se navodnjavanje treba obavljati samo da bi se kulturi osigurala odgovarajuća količina vode potrebna za uobičajeni fiziološki razvoj. Novom formulacijom uzgajivačima se omogućuje da prilagode navodnjavanje količini vode koja je kulturi stvarno potrebna. To se stoga može smatrati manjom izmjenom u skladu s člankom 53. stavkom 2. točkama (a)–(e) Uredbe (EU) br. 1151/2012.

6. Sljedeći odlomak: „Plodovi se beru bez peteljki krajem listopada i početkom studenoga, kada plodovi dosegnu vrijednost od 6,2 stupnjeva brixa, a tvrdoća (koja se mjeri s pomoću sonde od 8 mm) nije manja od 6 kg.” izmijenjen je kako slijedi: „Plodovi se beru bez peteljki kada dosegnu vrijednost od 6,2 stupnjeva brixa, a tvrdoća (koja se mjeri s pomoću sonde od 8 mm) nije manja od 6 kg.” Odlučeno je da se ukloni upućivanje na vrijeme berbe jer, kako je navedeno u članku 4. specifikacije proizvoda, aspekti klime na području proizvodnje, kao što su veće sunčevo zračenje i izostanak ili rijetka pojava ranog mraza, omogućuju odgodu berbe do srednjih deset dana studenoga ili čak i kasnije. Ta izmjena ne utječe na svojstva proizvoda: u specifikaciji proizvoda jamči se da je plod pri berbi dovoljno zreo tako što se zahtijeva da bude u skladu s navedenom vrijednošću brixa. Ispravljena je i nedosljednost u specifikaciji proizvoda tako što je vrijednost brixa usklađena s vrijednošću utvrđenom u članku 2. To se stoga može smatrati manjom izmjenom u skladu s člankom 53. stavkom 2. točkama (a)–(e) Uredbe (EU) br. 1151/2012.

7. Dodana je sljedeća rečenica: „Plodovi se mogu čuvati u hladnim prostorima, u uobičajenim atmosferskim uvjetima ili u kontroliranoj atmosferi, najkasnije do srpnja godine koja slijedi nakon berbe.” Kako bi se osiguralo da ubrani plodovi razviju i zadrže svojstva kvalitete, dodana su posebna upućivanja na fazu čuvanja i najdulje vrijeme čuvanja plodova u hladnim prostorima. Najdulje razdoblje čuvanja navedeno ovdje mjesec je ili dva dulje od razdoblja utvrđenog u članku 6. specifikacije proizvoda (vidjeti izmjenu 14.). To ni na koji način ne utječe negativno na svojstva proizvoda jer je potaknuto poboljšanjima uvjeta u kojima se čuvaju proizvodi. To se stoga može smatrati manjom izmjenom u skladu s člankom 53. stavkom 2. točkama (a)–(e) Uredbe (EU) br. 1151/2012.

8. Izbrisana je sljedeća rečenica: „Zimsko obrezivanje provodi se tako da se ostavi od 100 000 do 120 000 pupoljaka po hektaru.” Kako bi se pojednostavio inspekcijski nadzor, uklonjeno je upućivanje na najveći broj pupoljaka po hektaru nakon zimskog obrezivanja. Ova izmjena ne utječe na svojstva proizvoda i ni na koji način ne narušava kvalitetu ploda jer je povezana sa sljedećom izmjenom koja se odnosi na broj plodova kivija koji ostaju na lozi nakon prorjeđivanja. To se stoga može smatrati manjom izmjenom u skladu s člankom 53. stavkom 2. točkama (a)–(e) Uredbe (EU) br. 1151/2012.

9. Sljedeća rečenica: „Kultura se prorjeđuje krajem lipnja i početkom srpnja: uklanjaju se višestruki plodovi, plodovi neispravnog oblika te plodovi s nepravilnostima na kori, pri čemu se ostavlja najviše 800–1 000 plodova kivija po biljci.” izmijenjena je kako slijedi: „Kultura se prorjeđuje krajem lipnja i početkom srpnja: uklanjaju se višestruki plodovi, plodovi neispravnog oblika te plodovi s nepravilnostima na kori, pri čemu se ostavlja najviše 450 000 plodova kivija po hektaru.” Umjesto broja plodova koji se nakon prorjeđivanja ostavljaju na pojedinačnoj biljci, u novom se tekstu upućuje na kultivirano područje (hektare), čime se pojednostavnjuje inspekcijski nadzor. Izmijenjen je i broj plodova po hektaru koji mogu ostati na biljci nakon prorjeđivanja. Brojka je povezana s najvećim brojem pupoljaka nakon prorjeđivanja kojim se biljci omogućuje uobičajeni razvoj izdanaka, pri čemu se omogućuje dobivanje najviše 450 000 plodova kivija po hektaru nakon prorjeđivanja. To se stoga može smatrati manjom izmjenom u skladu s člankom 53. stavkom 2. točkama (a)–(e) Uredbe (EU) br. 1151/2012.

10. Sljedeća rečenica: „Proizvodnja kulture ne smije premašiti 33 tone po hektaru.” izmijenjena je kako slijedi: „Proizvodnja kulture ne smije premašiti 38 tona po hektaru.” Povećanje dopuštene proizvodnje odražava činjenicu da su uklonjeni zahtjevi u pogledu razmaka sadnje, čime je uzgajivačima dopušteno da ostave manje razmake između biljaka. To se stoga može smatrati manjom izmjenom u skladu s člankom 53. stavkom 2. točkama (a)–(e) Uredbe (EU) br. 1151/2012.

Poveznica (članak 6. specifikacije proizvoda i točka 4.6. sažetka)

Sljedeći odlomak:

„Na području prevladava vlažna umjerena klima koja je slična klimi koja prevladava u regiji iz koje vrsta potječe (dolina rijeke Yangtze u Kini), s prosječnom temperaturom od 13 do 15 °C (prosječna najniža temperatura od 8 do 10 °C i prosječna najviša temperatura od 28 do 30 °C), prosječnom relativnom vlažnošću od 75 do 80 % ljeti i izostankom ranog mraza, što znači da se plodovi mogu brati kada dosegnu točan stupanj zrelosti (prosjek od 6,5 stupnjeva brixa i nikada manje od 6,2 stupnjeva brixa) koji je potreban za razvoj najboljih svojstava kvalitete, za čuvanje plodova u hladnim prostorima do svibnja/lipnja do srpnja [sic] godine koja slijedi nakon branja i za dostizanje udjela šećera od najmanje 12 stupnjeva brixa i tvrdoće od najviše 3 kg, mjereno s pomoću sonde od 8 mm, do trenutka konzumacije.”

izmijenjen je kako slijedi:

„Na području prevladava vlažna umjerena klima koja je slična klimi koja prevladava u regiji iz koje vrsta potječe (dolina rijeke Yangtze u Kini), s prosječnom temperaturom od 13 do 15 °C (prosječna najniža temperatura od 8 do 10 °C i prosječna najviša temperatura od 28 do 30 °C), prosječnom relativnom vlažnošću od 75 do 80 % ljeti i izostankom ranog mraza, što znači da se plodovi mogu brati kada dosegnu točan stupanj zrelosti koji je potreban za razvoj najboljih svojstava kvalitete, za optimalno čuvanje plodova u hladnim prostorima do srpnja godine koja slijedi nakon branja i za dostizanje udjela šećera od najmanje 12 stupnjeva brixa i tvrdoće od najviše 3 kg, mjereno s pomoću sonde od 8 mm, do trenutka konzumacije.”

Uklonjena su upućivanja na udio šećera u plodu u trenutku branja koja su navedena u zagradama. Time će specifikacija proizvoda biti jasnija u pogledu potrebne vrijednosti brixa za kivije sa ZOZP-om „Kiwi Latina”, koja je već utvrđena u člancima 2. i 5.

Kako je određeno u izmjeni članka 5., u cijeloj će se specifikaciji proizvoda sada upućivati na isti mjesec, srpanj, kao najkasniji datum za čuvanje kivija.

Obje se izmjene odnose samo na izmjene teksta koje ne mijenjaju poveznicu i/ili svojstva proizvoda. To se stoga može smatrati manjom izmjenom u skladu s člankom 53. stavkom 2. točkama (a)–(e) Uredbe (EU) br. 1151/2012.

Označivanje (članak 8. specifikacije proizvoda i točka 4.8. sažetka)

Sljedeća rečenica:

„Logotip se mora upotrijebiti na ambalaži, a može se upotrijebiti i za označivanje pojedinačnih plodova kivija.”

izmijenjena je kako slijedi:

„Logotip se mora upotrijebiti i na ambalaži i na pojedinačnim plodovima kivija.”

Kako bi potrošači mogli jednostavnije prepoznati proizvod sa ZOZP-om, odlučeno je da se postavi zahtjev za označivanje svakog pojedinačnog ploda logotipom. To se može smatrati manjom izmjenom u skladu s člankom 53. stavkom 2. točkama (a)–(e) Uredbe (EU) br. 1151/2012.

Ostalo

Izmjene i ispravci rasporeda

1. Iz članka 8. specifikacije proizvoda i točke 4.8. sažetka uklonjena je sljedeća rečenica: „Kako bi se zajamčila sljedivost i osigurala mogućnost inspekcijskog nadzora, logotip mogu upotrebljavati samo društva koja pakiraju kivi unutar područja proizvodnje kivija sa ZOZP-om ‚Kiwi Latina’.” Svrha je ove rečenice ograničiti pakiranje kivija sa ZOZP-om „Kiwi Latina” na područje na kojem se plod uzgaja. Stoga mu nije mjesto u ovom članku specifikacije proizvoda, koji se odnosi na zahtjeve za označivanje. Zahtjev za pakiranje proizvoda unutar područja u kojem se uzgaja stoga je zadržan, a informacije kojima se taj zahtjev bolje objašnjava uključene su u članak 5. specifikacije proizvoda i točku 3.5. jedinstvenog dokumenta. To je stoga izmjena rasporeda specifikacije proizvoda, koja je usmjerena na bolje objašnjenje razloga za (postojeći) zahtjev da se plodovi pakiraju na području proizvodnje. To se stoga može smatrati manjom izmjenom u skladu s člankom 53. stavkom 2. točkama (a)–(e) Uredbe (EU) br. 1151/2012.

2. Kako je ispravno navedeno u sažetku objavljenom u SL C 262 od 31. listopada 2003., područje proizvodnje kivija sa ZOZP-om „Kiwi Latina” obuhvaća samo dio općine Latina. Članak 3. specifikacije proizvoda stoga je usklađen sa sažetkom. Taj ispravak ni na koji način ne mijenja zemljopisno područje proizvodnje. To se stoga može smatrati manjom izmjenom u skladu s člankom 53. stavkom 2. točkama (a)–(e) Uredbe (EU) br. 1151/2012.

3. U članku 3. specifikacije proizvoda ispravljen je sljedeći naziv mjesta: — „Pontinia” umjesto „Pontina”. To je ispravak specifikacije proizvoda kojim se ni na koji način ne mijenja zemljopisno područje proizvodnje. To se stoga može smatrati manjom izmjenom u skladu s člankom 53. stavkom 2. točkama (a)–(e) Uredbe (EU) br. 1151/2012.

4. Izbrisan je članak 9. o stavljanju prerađenih proizvoda na tržište, koji glasi: „Proizvodi proizvedeni upotrebom kivija sa ZOZP-om ‚Kiwi Latina’, čak i ako su plodovi obrađeni i tretirani, mogu se pustiti u promet u ambalaži na kojoj se upotrebljava taj naziv, ali bez logotipa EU-a, ako su ispunjeni sljedeći uvjeti: — proizvod sa zaštićenom oznakom, koji je certificiran kao takav, jedini je sastojak te skupine proizvoda, — korisnike proizvoda sa zaštićenom oznakom ovlastili su vlasnici intelektualnog vlasništva koje proizlazi iz registracije ZOZP-a, koji su okupljeni u udruženju za zaštitu koje je imenovalo Ministarstvo za poljoprivrednu politiku. Udruženje će biti odgovorno za registraciju korisnika i nadzor nad ispravnom upotrebom zaštićenog naziva. Ako ne postoji imenovano udruženje za zaštitu, te će zadaće izvršavati Ministarstvo za poljoprivrednu i šumarsku politiku kao nacionalno tijelo odgovorno za provedbu Uredbe Vijeća (EEZ) br. 2081/92, — neisključivo korištenje zaštićenim nazivom znači da ga se može samo navesti među sastojcima proizvoda koji ga sadržava, u skladu s primjenjivim pravilima.” jer nije relevantan za sadržaj specifikacije proizvoda. To se stoga može smatrati manjom izmjenom u skladu s člankom 53. stavkom 2. točkama (a)–(e) Uredbe (EU) br. 1151/2012.

Nadzorno tijelo

Dodano je novo upućivanje na nadzorno tijelo kojem je povjerena provjera usklađenosti sa specifikacijom proizvoda u skladu s člankom 7. stavkom 1. točkom (g) Uredbe (EU) br. 1151/2012 te su ažurirana postojeća upućivanja. To se može smatrati manjom izmjenom u skladu s člankom 53. stavkom 2. točkama (a)–(e) Uredbe (EU) br. 1151/2012.

Ažuriranje upućivanja na zakonodavstvo

Upućivanja na Uredbu Vijeća (EEZ) br. 2081/92 (3) zamijenjena su upućivanjima na tekst koji je trenutačno na snazi, Uredbu (EU) br. 1151/2012. To se može smatrati manjom izmjenom u skladu s člankom 53. stavkom 2. točkama (a)–(e) Uredbe (EU) br. 1151/2012.

JEDINSTVENI DOKUMENT

„KIWI LATINA”

EU br.: PGI-IT-0295-AM01 – 24.10.2017.

ZOI ( ) ZOZP ( X )

1. Naziv

„Kiwi Latina”

2. Država članica ili treća zemlja

Italija

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6. Voće, povrće i žitarice, u prirodnom stanju ili prerađeni

3.2. Opis proizvoda na koji se odnosi naziv iz točke 1.

Kivi (Actinidia deliciosa, cv. Hayward) koji se potrošaču isporučuje svjež.

Taj plod ima oblik eliptičnog cilindra čija je duljina veća od širine, svjetlosmeđu koru na svjetozelenoj pozadini, meke dlačice i blago udubljenu čašku. Meso je smaragdno svjetlozelene boje s mekom bijelom jezgrom koja je okružena prstenom od brojnih malenih crnih sjemenki.

Plodovi kivija odabrani za stavljanje na tržište, podložno posebnim odredbama za svaku klasu i dopuštena odstupanja, moraju biti:

— neoštećeni (ali bez peteljki),

— zdravi (isključuju se proizvodi zahvaćeni truljenjem ili propadanjem koje ih čini neprikladnima za potrošnju),

— čisti, gotovo bez ikakvih vidljivih stranih tvari,

— dovoljno čvrsti (ne smiju biti mekani, smežurani ili natopljeni vodom),

— dobro razvijeni, isključuju se udvojeni ili višedijelni plodovi,

— gotovo bez štetnih organizama,

— gotovo bez oštećenja uzrokovanih štetnim organizmima,

— bez prekomjerne vanjske vlažnosti,

— bez stranog mirisa i/ili okusa.

Plodovi u trenutku berbe moraju dosegnuti stupanj zrelosti od najmanje 6,2 stupnjeva brixa. Razlikuju se dvije komercijalne klase:

— „Extra Class” mase > 90 g

Plodovi kivija u ovoj klasi moraju biti dobro razvijeni i imati sva svojstva i boje uobičajene za tu sortu.

Moraju biti zdravi, uz iznimku vrlo malenih površinskih nedostataka pod uvjetom da oni ne utječu na kvalitetu i izgled proizvoda ili na izgled u ambalaži.

— „Class I” mase > 80 g

Plodovi kivija u ovoj klasi moraju biti dobre kakvoće. Moraju biti čvrsti i meso mora biti posve zdravo. Moraju imati svojstva sorte. Sljedeći su nedostaci dopušteni ako ne utječu na opći izgled proizvoda ili njegovu kvalitetu pri čuvanju:

— manje nepravilnosti oblika (ali bez ispupčenja ili izobličenja),

— neznatni nedostaci boje.

Dopušteno odstupanje u veličini

Dopušteno je ukupno odstupanje od 10 % prema broju ili masi. Masa može biti u rasponu od 85 g do 89 g („Extra Class”) ili od 77 g do 79 g („Class I”).

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

—

3.4. Posebni proizvodni postupci koji se moraju provesti na određenom zemljopisnom području

Cijeli proces uzgoja kivija sa ZOZP-om „Kiwi Latina” odvija se na određenom zemljopisnom području.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Kivi sa ZOZP-om „Kiwi Latina” mora se pakirati na području proizvodnje kako bi se osiguralo da se ne naruše njegova svojstva. Pretjerani utovar i istovar mogu dovesti do nagnječenja ili okrznuća tanke kore kivija, čime se znatno smanjuje kvaliteta proizvoda.

3.6. Posebna pravila za označivanje proizvoda na koji se odnosi registrirani naziv

Logotip je u obliku kruga, a u središtu je prikazan Kolosej unutar kojeg se nalazi poprečni presjek kivija tipične smaragdnozelene boje sa sjemenkama i jezgrom. U području između Koloseja i vanjskog kruga nalaze se riječi KIWI LATINA ispisane zelenim slovima u rimskom stilu koja su raspoređena u krug podijeljen na dva dijela – riječ KIWI nalazi se u gornjem dijelu, a LATINA u donjem dijelu. Desno od riječi „KIWI” nalazi se crvena bubamara s crnim točkama. Moraju se upotrebljavati boje Pantone crvena, Pantone zelena, kestenjastosmeđa i crna. Ista vrsta ambalaže upotrebljava se i u nacionalnoj i u međunarodnoj trgovini. Logotip se mora upotrijebiti i na ambalaži i na pojedinačnim plodovima kivija.

4. Sažeta definicija zemljopisnog područja

Područje proizvodnje sastoji se od 24 općine u dvije pokrajine (Latina i Rim).

U pokrajini Latina područje proizvodnje obuhvaća cijelo područje sedam općina i dijelove druge dvije općine (ukupno devet); u pokrajini Rim područje obuhvaća cijelo područje 12 općina i dijelove drugih triju općina (ukupno 15). Na karti CTR (Carta tecnica regionale) u mjerilu 1: 100 000 granica cijelog područja označena je debelom crnom linijom, a pojedinačne su općine iscrtkane.

Za općine koje su samo djelomično obuhvaćene područjem proizvodnje granica je označena na kartama IGM-a (Istituto geografico militare) u mjerilu 1: 25 000. Obično je čini neki lako prepoznatljiv element (cesta, jarak itd.).

Na stranici 5. prikazane su pojedinosti za općine Sabaudia, Latina i Aprilia, na stranici 6. za općine Ardea i Pomezia, a na stranici 7. za općinu Artena.

POKRAJINA LATINA

SABAUDIA (dio), LATINA (dio), PONTINIA, PRIVERNO, SEZZE, SERMONETA, CORI, CISTERNA DI LATINA, APRILIA

POKRAJINA RIM

ARDEA (dio), POMEZIA (dio), MARINO, CASTEL GANDOLFO, ALBANO LAZIALE, ARICCIA, GENZANO DI ROMA, LANUVIO, VELLETRI, LARIANO, ARTENA (dio), PALESTRINA, ZAGAROLO, SAN CESAREO, COLONNA

5. Povezanost sa zemljopisnim područjem

Na području prevladava vlažna umjerena klima koja je slična klimi koja prevladava u regiji iz koje vrsta potječe (dolina rijeke Yangtze u Kini), s prosječnom temperaturom od 13 do 15 °C (prosječna najniža temperatura od 8 do 10 °C i prosječna najviša temperatura od 28 do 30 °C), prosječnom relativnom vlažnošću od 75 do 80 % ljeti i izostankom ranog mraza, što znači da se plodovi mogu brati kada dosegnu točan stupanj zrelosti koji je potreban za razvoj najbolje kvalitete, za optimalno čuvanje plodova u hladnim prostorima do srpnja godine koja slijedi nakon branja i za dostizanje udjela šećera od najmanje 12 stupnjeva brixa i tvrdoće od najviše 3 kg, mjereno s pomoću sonde od 8 mm, do trenutka konzumacije.

— Na području se vrlo rijetko javlja šteta od zimskog i proljetnog mraza, koja u drugim dijelovima Italije dovodi do velikih gubitaka u proizvodnji u narednim sezonama te stoga i do prekida u opskrbi.

— Pontijskom području svojstveno je veliko ukupno sunčevo zračenje, što znači da plodovi mogu ranije dozrijeti do stupnja primjerenog za prodaju. Tlo: na području za uzgoj nalaze se aluvijalna tla i izmještena vulkanska tla koja leže na vrlo plodnim pucolanskim donjim slojevima tla i tufu, a to se odmah pokazalo posebno prikladnim za uzgoj biljaka iz roda Aktinidija.

Znanje i vještine: Na području na kojem je uspostavljen uzgoj biljaka iz roda Aktinidija dugo se uzgajalo stolno grožđe, koje se, kao i rod Aktinidija, uzgaja na lozi te su potrebne slične potporne konstrukcije i tehnike uzgoja. To je značilo da je bilo jednostavno prilagoditi se najprimjerenijim tehnikama za tu novu kulturu kako bi se proizveo visokokvalitetan proizvod uobičajen za to područje.

Upućivanje na objavu specifikacije proizvoda

(članak 6. stavak 1. drugi podstavak ove Uredbe)

Ministarstvo je pokrenulo nacionalni postupak prigovora objavom prijedloga za priznavanje ZOZP-a „Kiwi Latina” u Službenom listu Talijanske Republike br. 219 od 19. rujna 2017.

Pročišćeni tekst specifikacije proizvoda dostupan je na sljedećoj internetskoj stranici: http://www.politicheagricole.it/flex/cm/pages/ServeBLOB.php/L/IT/IDPagina/3335

ili

izravno na početnoj stranici talijanskog Ministarstva za poljoprivrednu, prehrambenu i šumarsku politiku (www.politicheagricole.it) klikom na „Qualità” (u gornjem desnom kutu ekrana) i zatim na „Prodotti DOP, IGP e STG” na lijevoj strani ekrana te na kraju na „Disciplinari di produzione all’esame dell’UE”.

(1) SL L 179, 19.6.2014., str. 17.

(2) SL L 343, 14.12.2012., str. 1.

(3) SL L 208, 24.7.1992., str. 1.